แรงซื้อกลุ่มการเงินหนุนตลาดหุ้นยุโรปปิดบวก
ตลาดหุ้นยุโรปปิดปรับตัวขึ้นเมื่อคืนนี้ (25 ก.พ.) เพราะได้แรงหนุนจากการพุ่งขึ้นของหุ้นกลุ่มการเงิน หลังจากลอยด์ แบงกิ้ง กรุ๊ป เปิดเผยผลประกอบการที่ดีเกินคาด นอกจากนี้ ตลาดยังได้รับปัจจัยบวกจากการที่นักลงทุนเข้ามาช้อนซื้อเก็งกำไร หลังจากตลาดร่วงลงติดต่อกัน 2 วันทำการก่อนหน้านี้
26 ก.พ. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 2% ปิด (25 ก.พ.) ที่ 326.54 จุด, ดัชนี CAC-40 ตลาดหุ้นฝรั่งเศสปิดที่ 4,248.45 จุด เพิ่มขึ้น 93.11 จุด หรือ +2.24%, ดัชนี DAX ตลาดหุ้นเยอรมันปิดที่ 9,331.48 จุด พุ่งขึ้น 163.68 จุด หรือ +1.79% และดัชนี FTSE 100 ตลาดหุ้นลอนดอนปิดที่ 6,012.81 จุด เพิ่มขึ้น 145.63 จุด หรือ +2.48%
ตลาดหุ้นยุโรปได้รับแรงหนุนจากการที่นักลงทุนเข้าช้อนซื้อเก็งกำไร หลังจากตลาดร่วงลงติดต่อกัน 2 วันทำการก่อนหน้านี้ อันเป็นผลมาจากความวิตกกังวลเกี่ยวกับวิกฤตราคาพลังงาน หุ้นกลุ่มการเงินทะยานขึ้น หลังจากลอยด์ แบงกิ้ง กรุ๊ป เปิดเผยผลประกอบการที่ดีเกินคาดและประกาศเพิ่มการจ่ายเงินปันผล โดยหุ้นลอยด์ แบงกิ้ง พุ่งขึ้น 14% หุ้นอาร์เอสเอ อินชัวรันซ์ ทะยานขึ้น 9.8%
นักลงทุนจับตาดูผลกระทบทางเศรษฐกิจที่อาจจะเกิดขึ้นจากการจัดทำประชามติของอังกฤษ ขณะที่นายมาร์ค คาร์นีย์ ผู้ว่าการธนาคารกลางอังกฤษกล่าวว่า ธนาคารกลางกำลังเตรียมแผนฉุกเฉินสำหรับผลพวงที่จะเกิดขึ้นหลังการจัดทำประชามติเพื่อให้ประชาชนมีส่วนในการชี้ขาดร่วมกันว่า อังกฤษจะยังคงเป็นสมาชิกสหภาพยุโรป (EU) ต่อไปหรือไม่
ขณะที่ลุคแมน โอตูนูกา นักวิเคราะห์จาก FXTM Research กล่าวว่า เงินปอนด์มีแนวโน้มที่จะได้รับผลกระทบจากความวิตกกังวลเกี่ยวกับสมาชิกภาพของอังกฤษใน EU ท่ามกลางความไม่แน่นอนต่อเศรษฐกิจ หากอังกฤษตัดสินใจออกจาก EU